Naam bekend van bejaarde wat in bed vermoor isArgieffoto Die bejaarde man van Seafield, naby Port Alfred in die Oos-Kaap, wat Maandagaand ten aanskoue van sy vrou doodgeskiet is, is deur die polisie as Pieter de Coning (79) geïdentifiseer. Kapt. Mali Govender, woordvoerder van die polisie, het die oorledene se naam aan Maroela Media bevestig. Teen Woensdagoggend was steeds niemand in verband met die moord op De Coning in hegtenis geneem nie. Maroela Media het vroeër berig De Coning en sy vrou het Maandagaand geslaap toe die vrou omstreeks 23:30 iemand buite by die venster opgemerk het. Sy het haar man wakker gemaak en terwyl hy probeer het om uit die bed te kom, het die verdagte sy lyf deur die oop venster gedruk en De Coning geskiet. Die skieter het daarna op die vlug geslaan. De Coning het op die toneel gesterf. Volgens Govender is sy vrou erg getraumatiseer deur die voorval. Govender sê die polisie volg elke moontlike leidraad op om die skuldige vas te trek. Enigiemand met inligting wat die polisie in hul ondersoek kan help, word versoek om ao. Yeza Tyala by 082 442 3814 of 046 675 1113 te skakel. Inligting kan ook by Stop Misdaad op 08600 10111 aangemeld word.